APSTIPRINĀTS

ar Madonas novada pašvaldības domes

22.01.2019. lēmumu Nr.8

(protokols Nr.1, 8.p.)

**Biznesa ideju konkurss “Madona var labāk!”**

**NOLIKUMS**

1. **VISPĀRĪGIE NOTEIKUMI**
	1. Nolikums nosaka kārtību kādā tiek piešķirts Madonas novada pašvaldības (turpmāk - Pašvaldība) līdzfinansējums Madonas novadā reģistrēto mazo un vidējo uzņēmumu (turpmāk - uzņēmumu) projektiem uzņēmējdarbības attīstībai un fizisko personu biznesa ideju projektiem uzņēmējdarbības uzsākšanai (turpmāk – projekti) biznesa ideju konkursa “Madona var labāk!” (turpmāk – Konkurss) ietvaros.
	2. Konkursu rīko Madonas novada pašvaldība (turpmāk – Pašvaldība), juridiskā adrese Saieta laukums 1, Madona, Madonas novads, LV 4801.
	3. Konkursa nolikumu apstiprina Madonas novada dome.
	4. Konkursa mērķis ir stimulēt jaunu uzņēmumu veidošanos un veicināt esošo uzņēmumu attīstību Madonas novada teritorijā, sekmēt darbavietu radīšanu un bezdarba samazināšanu, jaunu produktu un pakalpojumu veidošanu.
	5. Konkursa nolikumā lietotie termini:
	6. grants – Konkursa ietvaros piešķirtais līdzfinansējums komercdarbības uzsākšanai vai attīstībai;
	7. atbalstāmās izmaksas – izdevumi, kas līdzfinansējami Konkursa ietvaros;
	8. neatbalstāmās izmaksas – izdevumi, kas nav līdzfinansējami konkursa ietvaros;
	9. de minimis atbalsts - komercsabiedrībai noteiktā laika posmā piešķirts komercdarbības atbalsts, ko piešķir vai sniedz no valsts, pašvaldības vai Eiropas Savienības līdzekļiem, un kurš nepārsniedz EUR 200000 augšējo robežu trīs gadu laika posmā;
	10. granta pretendents – fiziska persona vai Uzņēmumu reģistrā reģistrēts komersants, kas iesniedzis konkursa pieteikumu.
2. Konkursa īstenošanai tiek piešķirts finansējums EUR 55 000 (piecdesmit pieci tūkstoši euro) apmērā no Madonas novada pašvaldības Uzņēmējdarbības un tūrisma attīstības nodaļas 2019.gada budžeta līdzekļiem.
3. Konkursa pieteikumu var iesniegt:
	1. fiziska persona – Madonas novadā deklarēts iedzīvotājs, kurš sasniedzis 18 gadu vecumu un apņemas nodibināt un reģistrēt uzņēmumu LR Uzņēmumu reģistrā ar juridisko adresi Madonas novadā, un sava biznesa idejas projekta ietvaros attīstīt faktisko uzņēmējdarbību Madonas novada administratīvajā teritorijā;
	2. komercreģistrā reģistrēts komersants, kas atbilst MVK kategorijas nosacījumiem, reģistrēts LR Uzņēmumu reģistrā ar juridisko adresi Madonas novadā un savu faktisko darbību veic Madonas novada administratīvajā teritorijā.
4. Konkursa pieteikumu nevar iesniegt persona:
	1. kurai ar tiesas spriedumu ir pasludināts maksātnespējas process, uzsākts tiesiskās aizsardzības process vai tiek īstenots ārpustiesas tiesiskais aizsardzības process;
	2. kas tiek likvidēta, tās saimnieciskā darbība ir apturēta vai pārtraukta, vai ir uzsākta tiesvedība par komercdarbības bankrotu;
	3. kurai pastāv nodokļu un/vai citu valsts vai pašvaldības noteikto obligāto maksājumu parāds uz Konkursa pieteikuma iesniegšanas brīdi;
	4. pret kuru ir tikuši piemēroti Krimināllikumā noteiktie piespiedu ietekmēšanas līdzekļi.
5. Konkursa ietvaros tiek piešķirts līdzfinansējums biznesa ideju projektiem, kas paredz:
	1. jaunu produktu vai pakalpojumu veidošanu;
	2. jaunu darbavietu radīšanu;
	3. uzņēmuma attīstību ar tiešām eksporta pazīmēm.
6. Līdzfinansējumu nepiešķir projektiem, kas saistīti ar starpnieciskiem darījumiem, nekustamā īpašuma pirkšanu un pārdošanu.
7. Vienam granta pretendentam - jaundibinātam uzņēmumam, kas nav vecāks par 12 mēnešiem pieteikuma iesniegšanas dienā, vai fiziskai personai, kas ir gatava reģistrēt uzņēmumu un attīstīt uzņēmējdarbību Madonas novadā, sava pieteiktā projekta ietvaros, turklāt 6 mēnešu laikā pēc finansējuma saņemšanas uzņēmums ir radījis vismaz 1 pilnas slodzes darbavietu, kā arī nodrošina līdzfinansējumu 20 % apmērā no projekta kopējām izmaksām, maksimāli pieļaujamais Pašvaldības līdzfinansējuma apmērs ir EUR 4000 (*četri tūkstoši euro*).
8. Vienam granta pretendentam - uzņēmumam, kas pieteikuma iesniegšanas dienā ir vecāks par 12 mēnešiem, maksimāli pieļaujamais Pašvaldības līdzfinansējuma apmērs ir EUR 2000 (*divi tūkstoši euro*).
9. Viens uzņēmums vai fiziska persona izsludinātā biznesa ideju konkursa “Madona var labāk!” ietvaros var saņemt Pašvaldības līdzfinansējumu tikai vienam biznesa idejas projektam.
10. Par atbalstāmām tiek noteiktas izmaksas, kas tieši saistītas ar komercdarbības izveidi un attīstību, ieguldījumiem komercdarbības pamatlīdzekļos, kā arī nemateriāliem ieguldījumiem: iekārtu, materiālu, instrumentu, informācijas un telekomunikāciju tehnoloģiju iegāde (t.sk. transports, uzstādīšana u.c.), specifiskas tehnikas un/vai iekārtas iegāde (t.sk. iekārtu transports, uzstādīšana, darbinieku apmācība u.c.), pieslēgumu (ceļa, dzelzceļa, elektrības, kanalizācijas, komunikāciju u.c.) būvniecība, rekonstrukcija un remonts, ražošanas ēku būvniecība, rekonstrukcija un remonts, informatīvo materiālu iespiešana un izplatīšana, mārketinga pasākumu izmaksas, licenču saņemšana, patentu reģistrācija, specifiska rakstura programmatūras iegāde.
11. Par neatbalstāmām izmaksām tiek noteiktas izmaksas, kas radušās pirms līguma par līdzfinansējuma piešķiršanu ar Pašvaldību noslēgšanas, konkursa pieteikuma sagatavošanas izmaksas, reģistrācijas izmaksas, telpu uzturēšanas un projekta vadības izmaksas.
12. Biznesa idejas realizēšanai, granta pretendentam netiek ierobežota papildu finansējuma piesaiste no citām komercdarbības atbalsta programmām, attiecībā uz izmaksām, kas nav attiecinātas šī Konkursa pieteikumā.
13. Konkursa ietvaros saņemto grantu nevar izmantot vienu un to pašu attiecināmo izmaksu finansēšanai citu atbalsta programmu vai projektu ietvaros, kas tiek finansēti no Eiropas Savienības finanšu avotiem, kā arī citiem valsts un pašvaldību budžeta līdzekļiem. Grants tiek piešķirts saskaņā ar Komisijas 2013.gada 18.decembra regulu (EK) Nr.1407/2013 par Līguma par Eiropas Savienības darbību 107. un 108.panta piemērošanu de minimis atbalstam (Eiropas Savienības Oficiālais vēstnesis, 2013.gada 24.decembris L352) (turpmāk – Regula).
14. **KONKURSA PIETEIKUMS**
15. Konkursa pieteikums sastāv no:
	1. aizpildīta un parakstīta pieteikuma (*nolikuma 1.pielikums*);
	2. naudas plūsmas prognozes 2 gadiem pa mēnešiem;
	3. biznesa idejas īstenotāja jeb projekta vadītāja biogrāfijas apraksta (CV);
	4. komercsabiedrības reģistrācijas apliecības kopijas vai UR lēmuma kopijas (šī nolikuma 7.2.punktā minētajiem pretendentiem);
	5. VID izziņas par nodokļu nomaksu (šī nolikuma 7.2.punktā minētajiem pretendentiem);
	6. gada pārskata par 2018.gadu vai operatīvā pārskata (šī nolikuma 7.2.punktā minētajiem pretendentiem);
	7. aizpildītas un parakstītas uzskaites veidlapas par saņemto de minimis atbalstu (*nolikuma 2.pielikums*), norādot ziņas par kārtējo un diviem iepriekšējiem kalendārajiem gadiem (šī nolikuma 7.2.punktā minētajiem pretendentiem);
	8. pieteikumam var pievienot arī citus šajā Nolikumā neminētus materiālus un paraugus, kas sniedz priekšstatu par plānotā projekta īstenošanas nepieciešamību.
16. Konkursa pieteikumam un tā pielikumiem ir jābūt sagatavotiem latviešu valodā, datorrakstā, ieteicamais burtu lielums - 12.
17. Konkursam pieteikums (konkursa pieteikuma veidlapa un visi pielikumi) ir jāiesniedz vienā cauršūtā oriģināleksemplārā un pieteikuma elektroniskā versija jānosūta uz e-pasta adresi *ilze.vogina@madona.lv**.* Pieteikuma elektroniskās versijas saturam un apjomam pilnībā jāatbilst iesniegtajam pieteikuma oriģinālam.
18. Konkursa pretendents ir atbildīgs par konkursa pieteikumā ietvertās informācijas patiesumu, ko apliecina pieteikumu parakstot. Konkursa pieteikums jāparaksta personai ar paraksta tiesībām (jāpievieno paraksta tiesības apliecinošs dokuments) vai pilnvarotai personai (jāpievieno pilnvara, kas apliecina personas tiesības parakstīt konkursa pieteikumu).
19. **PIETEIKUMU IESNIEGŠANA**
20. Konkursa pieteikuma iesniegšana:
	1. Konkursa pieteikumu var iesniegt personīgi Madonas novada pašvaldības administrācijā, Saieta laukums 1, Madona, LV 4801, 101.kab.;
	2. Konkursa pieteikumu var nosūtīt pa pastu Madonas novada pašvaldībai, Saieta laukums 1, Madona, LV-4801, ar norādi – „Biznesa ideju konkursam “Madona var labāk!”” (datums uz pasta nosūtīšanas zīmoga nedrīkst būt vēlāks par Konkursa pieteikumu iesniegšanas termiņu);
	3. Papildus iesniegtajam oriģināleksemplāram, iesūtīt Konkursa pieteikuma elektronisko versiju uz e-pasta adresi ilze.vogina@madona.lv.
21. Konkursa nolikumu, pieteikuma veidlapu un informāciju par konkursa norisi var saņemt pašvaldības Uzņēmējdarbības un tūrisma attīstības nodaļā vai nodaļas mājas lapā internetā [www.businessmadona.lv](http://www.businessmadona.lv).
22. Konkurss norisinās no 2019.gada 1.februāra līdz 31.decembrim. Konkursa pieteikumus sāk pieņemt no brīža, kad Madonas novada dome apstiprina konkursa nolikumu.
23. Konkursa pieteikumu iesniegšana un izskatīšana 2019.gadā tiek noteikta 5 reizes gadā. Konkursa pieteikumu iesniegšanas termiņi ir līdz:
	1. 2019.gada 28.februāra plkst.16:00;
	2. 2019.gada 30.aprīļa plkst.16:00;
	3. 2019.gada 28.jūnija plkst.16:00;
	4. 2019.gada 30.augusta plkst.16:00;
	5. 2019.gada 31.oktobra plkst.16:00.
24. Iesniegtie Konkursa pieteikumi granta pretendentiem netiek izsniegti atpakaļ (neattiecas uz fiziskiem preču paraugiem, ja tādi pievienoti un ja pieteikumā norādīts, ka granta pretendents vēlas tos saņemt atpakaļ).
25. **PIETEIKUMA IZVĒRTĒŠANA UN LĒMUMA PIEŅEMŠANA**
26. Konkursa pieteikumu vērtēšana notiek divās kārtās:
	1. pirmajā kārtā tiek noteikta Konkursa pieteikumu atbilstība administratīvajiem vērtēšanas kritērijiem (*nolikuma 3.pielikums*). Konkursa pieteikums, kas saņēmis vismaz vienu vērtējumu „Nē”, tiek noraidīts un netiek virzīts uz otro vērtēšanas kārtu;
	2. otrajā kārtā Konkursa pieteikumus izvērtē un lēmumu par Pašvaldības līdzfinansējuma piešķiršanu pieņem Konkursa pastāvīgā konsultatīvā vērtēšanas komisija (turpmāk - Vērtēšanas komisija) vismaz 6 locekļu sastāvā – pašvaldības pārstāvji, uzņēmēji un nozares eksperti. Konkursa pieteikumi tiek vērtēti pēc sekojošiem kvalitatīvajiem kritērijiem:
		1. projekta izstrādes kvalitāte - apraksta precizitāte, izdevumu tāmes pamatotība un pārskatāms noformējums;
		2. iespēja nodrošināt profesionālu projekta īstenošanas līmeni un kvalitāti;
		3. projekta argumentācija;
		4. projekta ilgtspēja un konkurētspēja;
		5. nodarbināto skaits uzņēmumā;
		6. prognozētā preču vai pakalpojumu tirgus paplašināšanās.
27. Vērtēšanas komisijas locekļi paraksta konfidencialitātes vienošanos, apliecinot pretendentu iesniegtās informācijas neizpaušanu trešajām personām.
28. Vērtēšanas komisija, iepazinusies ar iesniegtajiem pieteikumiem, nosaka laiku un uzaicina pretendentu klātienē sniegt savas biznesa idejas prezentāciju un atbildēt uz Vērtēšanas komisijas uzdotajiem jautājumiem. Par biznesa idejas prezentēšanas laiku katram pretendentam tiek paziņots individuāli uz pieteikumā norādīto e-pasta adresi. Pretendentam sava biznesa ideja jāprezentē maksimums 7 (septiņās) minūtēs brīvi izvēlētā formā.
29. Vērtēšanas komisija ir lemttiesīga, ja tās darbā piedalās ne mazāk kā 6 komisijas locekļi.
30. Konkursa pieteikumu vērtē katrs komisijas loceklis, pēc punktā 27.2. minētajiem kritērijiem. Lēmumu Vērtēšanas komisija pieņem atklāti balsojot.
31. Pašvaldības līdzfinansējums projektam līdz 2000 EUR tiek piešķirts, ja par projekta atbalstīšanu nobalso vismaz 5 Vērtēšanas komisijas locekļi. Ja projekta pieprasītais finansējums ir virs 2000 EUR, tad finansējums tiek piešķirts, ja par projekta atbalstīšanu nobalso vismaz 6 Vērtēšanas komisijas locekļi.
32. Vērtēšanas komisija var pieņemt lēmumu atbalstīt projektu daļēji vai noraidīt to.
33. Konkursa Vērtēšanas komisijai ir tiesības apstiprināt projektu ar papildus nosacījumiem.
34. Vērtēšanas komisijas lēmums atbalsta pretendentiem tiek paziņots rakstiski ne vēlāk kā trīs darba dienu laikā no tā pieņemšanas brīža, nosūtot e-pastu uz Konkursa pieteikumā norādīto e-pasta adresi.
35. **LĪGUMA SLĒGŠANAS UN ATSKAITĪŠANĀS KĀRTĪBA**
36. Pašvaldība slēdz līgumu ar atbalstītās biznesa idejas īstenotāju par projekta īstenošanu un piešķirtā līdzfinansējuma izlietošanu. Līgums abām pusēm par līdzfinansējuma piešķiršanu jānoslēdz 1 (viena) mēneša laikā no lēmuma spēkā stāšanās dienas. Pretējā gadījumā lēmums par līdzfinansējuma piešķiršanu zaudē spēku un Pašvaldībai ir tiesības neslēgt līgumu un neizmaksāt grantu.
37. Biznesa ideja jāīsteno 6 (sešu) mēnešu laikā no līguma ar Pašvaldību noslēgšanas brīža.
38. Projekta uzraudzības periods ir 3 (trīs) gadi.
39. Granta saņēmējs 1 (viena) mēneša laikā pēc projekta īstenošanas beigu termiņa un līdzekļu izlietojuma iesniedz Uzņēmējdarbības un tūrisma attīstības nodaļā (Saieta laukums 1, Madona) pārskatu par projekta ieviešanas gaitu un piešķirtā Pašvaldības līdzfinansējuma izlietojumu (*nolikuma 4.pielikums*).
40. Granta saņēmējam 3 (trīs) gadus pēc līguma noslēgšanas ar Pašvaldību ir pienākums iesniegt gada pārskatus par saimnieciskās darbības rezultātiem, atbilstoši līdzfinansējuma līgumā noteiktajiem termiņiem.
41. Granta saņēmējam pēc pirmā darbības gada jāatskaitās Vērtēšanas komisijai par paveikto iepriekš saskaņotā laikā.
42. Ja projekta uzraudzības periodā nav izpildīti projekta vai finansējuma līguma nosacījumi, piešķirtais finansējums netiek izmantots atbilstoši konkursa pieteikumā paredzētajam mērķim, nav iesniegta līgumā noteiktā atskaite par finansējuma izlietojumu vai ikgadējais saimnieciskās darbības pārskats, saimnieciskā darbība nav uzsākta vai netiek veikta regulāri, tad Madonas novada pašvaldības biznesa ideju konkursa “Madona var labāk!” konsultatīvā vērtēšanas komisija lemj par uzņēmumam piešķirtā līdzfinansējuma atmaksu vai iegādāto materiālo vērtību nodošanu Pašvaldībai.
43. Uzņēmums saņemto grantu atmaksā Pašvaldībai 10 (desmit) dienu laikā pēc Pašvaldības rakstiska pieprasījuma saņemšanas.
44. Pašvaldībai ir tiesības uzraudzības laikā, 3 (trīs) gadus no līguma noslēgšanas brīža, veikt pārbaudes granta saņēmēja darbības vietā, lai pārliecinātos par:
	1. iegādāto materiālo vērtību atrašanos komercdarbības veikšanas vietā;
	2. iegādāto materiālo vērtību atbilstību pieteikumā un līgumā minētajām;
	3. komercdarbības norisi.
45. Pašvaldībai ir tiesības projekta ieviešanas un īstenošanas laikā pieaicināt ekspertus, lai pārliecinātos par projekta atbilstību projekta pieteikumā iesniegtai informācijai un tirgus situācijai.
46. Pašvaldībai ir tiesības granta saņēmējam pieprasīt iesniegt papildu informāciju par Konkursa pieteikumā norādīto aktivitāšu realizācijas gaitu.
47. Pašvaldība pirms atbalsta piešķiršanas pārbauda, vai jaunais atbalsts nepārsniegs kopējo *de minimis* atbalsta robežu, ko granta pretendents (viens vienots uzņēmums) saņēmis iepriekšējo divu fiskālo gadu laikā un pašreizējā fiskālajā gadā (gadā, kad atbalsts tiek piešķirts).
48. Projekta darbības gados uzņēmumam (granta saņēmējam) ir jāapmeklē vismaz 2 Uzņēmējdarbības un tūrisma attīstības nodaļas organizētie pasākumi gadā (semināri, apmācības, izstādes, tirdziņi).
49. Sniedzot informāciju par īstenoto projektu, jebkurā ar projektu saistītā paziņojumā vai publikācijā jānorāda Biznesa ideju konkursa “Madona var labāk!” logo un informāciju, ka “Projekts īstenots Madonas novada pašvaldības biznesa ideju konkursa “Madona var labāk!” finansējuma ietvaros”, kā arī jāizvieto šāda informācija projekta īstenošanas vietā

Domes priekšsēdētājs A. Lungevičs